Dokumentation

Det skal de også tale om på topmødet

Torsdag

Strategisk dagsorden:

Stats- og regeringscheferne skal torsdag drøfte en ny strategisk dagsorden, der skal guide EU-institutionernes arbejde de næste fem år. Hovedpunkterne i det udkast, som de forventes at vedtage, er beskyttelse af borgere og frihedsrettigheder, styrkelse af den europæiske økonomi, udbredelse af EU’s interesser og værdier i resten af verden og et klimaneutralt EU.

Klimamål:

Netop klimadelen tegner til at blive det eneste punkt i den strategiske dagsorden, der for alvor giver anledning til uenighed blandt medlemslandene. Det er langtfra sikkert, at der kan opnås enighed om EU-Kommissionens forslag om, at EU skal være klimaneutralt i 2050.

Der er i løbet af de seneste par måneder sket en udvikling, hvor flere lande i Det Europæiske Råd er blevet villige til at forpligte sig til målet. Men der er stadig ikke udsigt til enstemmighed. Her er det især skillelinjen mellem Øst og Vest, der spiller en rolle. De vesteuropæiske lande er mere tilbøjelige til at opfylde klimamålet end de østeuropæiske.

Cybersikkerhed:

Oven på det netop overstående europaparlamentsvalg skal stats- og regeringscheferne evaluere, hvilket problem misinformation udgør for frie valghandlinger i Europa, og om der er en stigende risiko. Derefter vil de formentlig vedtage, at EU skal sikre et fælles forsvar mod cybertrusler samt styrke sit samarbejde med relevante internationale aktører.

Russiske sanktioner:

Det forventes, at EU vil forlænge sine sanktioner mod Rusland i yderligere seks måneder. Stats- og regeringscheferne vil især slå ned på Ruslands ageren i Østukraine, hvor de russiske myndigheder udsteder russiske pas til ukrainerne. Derudover vil EU løfte en pegefinger i forhold til de ukrainske sømænd, som Rusland har arresteret i Kertjstrædet.

Fredag

Eurotopmøde:

27 af de 28 EU-chefer – alle undtagen briterne – mødes for dels at tage temperaturen på økonomien i eurozonen og dels for at se, hvor stor viljen er til at øge ambitionerne i det kontroversielle spørgsmål om et nyt såkaldt eurobudget, der skal bruges til at støtte særligt eurolandenes økonomiske reformer og forbedring af konkurrenceevnen.

Brexit:

Som afslutning på topmødet fredag vil de 27 medlemslande drøfte den nuværende status på Brexit. Det vil formentlig primært være en orientering fra Jean-Claude Juncker om, hvorvidt EU fortsat er parat til at håndtere et Brexit uden en aftale. Men stats- og regeringscheferne vil nok også lade et par bemærkninger falde om den nuværende politiske situation i Storbritannien, efter Theresa May har trukket sig som premierminister, og Boris Johnson lige nu er storfavorit til at overtage posten.